Diari Oficial de la Generalitat Valenciana


Sumari del DOGV 7593, del 14-08-2015 (2015/6849)

ORDRE 1/2015, de 24 de juliol, de la vicepresidenta del Consell i consellera d'Igualtat i Polítiques Inclusives, per la qual aprova les bases reguladores del programa d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, i convoca les ajudes per a l'exercici 2015.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7593

Data del DOGV
:   14-08-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/6849


Data del document
:   24-07-2015

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 1/2015, de 24 de juliol, de la vicepresidenta del Consell i consellera d'Igualtat i Polítiques Inclusives, per la qual aprova les bases reguladores del programa d'ajudes per a la realització d'estades vacacionals per a persones amb discapacitat intel·lectual i/o paràlisi cerebral infantil, i convoca les ajudes per a l'exercici 2015. [2015/6849]  
La Generalitat, a l'empara de l'Estatut de les Persones amb Discapacitat a la Comunitat Valenciana, promou ajudes econòmiques de caràcter institucional, a les quals se sumen les destinades a l'atenció de programes d'estades vacacionals l'objecte de les quals és afavorir la integració comunitària d'aquest col·lectiu, facilitant la relació amb altres persones a través dels recursos normalitzats.  
Amb l'objectiu de promoure la integració social de les persones amb discapacitat intel·lectual, l'Institut Valencià d'Acció Social (IVAS) pretén instrumentar les seues iniciatives a través de projectes que promoguen el desenvolupament d'estades vacacionals estivals per a persones amb discapacitat intel·lectual que organitzen les diferents entitats associatives d'aquest àmbit a la Comunitat Valenciana, i facilitar la igualtat d'oportunitats, a fi d'aconseguir una major autonomia personal i garantir el dret de totes les persones a accedir, amb igualtat de possibilitats, a tots els àmbits de la vida pública i social.  
  
L'adequada planificació dels recursos disponibles per a assolir els objectius enunciats obliga a l'avaluació prèvia de les iniciatives i els programes que presenten les entitats sense ànim de lucre, d'acord amb els criteris que es determinen en aquesta ordre, a fi d'identificar i quantificar les necessitats, racionalitzar els recursos disponibles i facilitar una cobertura territorial a les diferents entitats.  
  
En l'elaboració d'aquesta ordre s'ha promogut una àmplia participació ciutadana, a través de l'audiència a les associacions, fundacions i entitats relacionades amb els col·lectius de les persones amb discapacitat intel·lectual.  
Per això, i fent ús de les competències que em confereixen l'article 28 de la Llei 5/1983, de 30 de desembre, del Consell, i els articles 160, 164 i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions i, vista la proposta del director general de l'IVAS, de conformitat amb el Consell Jurídic Consultiu,  
  
  
ORDENE  
  
Article 1. Aprovació de les bases reguladores i els seus annexos  
S'aproven les bases reguladores de l'annex I i els altres annexos d'aquesta ordre.  
  
Article 2. Convocatòria  
Es convoquen les ajudes per a la realització, promoció i desenvolupament de programes d'estades vacacionals per a persones amb discapacitat intel·lectual o paràlisi cerebral infantil, amb edats a partir dels 8 anys, durant l'exercici 2015.  
La concessió d'aquestes ajudes es regirà pel procediment de concurrència competitiva, en els termes establerts en les bases reguladores de l'annex I.  
  
Article 3. Finançament  
1. El finançament de les ajudes regulades en aquesta ordre es farà a càrrec de la línia pressupostària IVEV15000 dels pressupostos de l'IVAS.  
2. L'import global màxim que es destinarà per a la concessió de les ajudes previstes en aquesta convocatòria serà de cinc-cents onze mil set-cents euros (511.700 euros) per a l'exercici 2015.  
  
Article 4. Termini de presentació de sol·licituds  
1. El termini de presentació de sol·licituds serà de 30 dies naturals, comptadors a partir de l'endemà de la publicació d'aquesta ordre en el Diari Oficial de la Comunitat Valenciana.  
2. Les sol·licituds es presentaran en els models que s'inclouen com a annexos II a XII d'aquesta ordre i d'acord amb el que estableix la base 4 de l'annex I.  
  
Article 5. Lloc de presentació de sol·licituds  
1. La sol·licitud, junt amb la documentació requerida, es presentarà preferentment en els registres de l'IVAS indicats a continuació, en horari de 09.00 a 14.00 hores, de dilluns a divendres:  
- IVAS Alacant: c/ Emilio Hernández Selva, 117, 03587 Elx (Alacant).  
- IVAS Castelló: c/ Adoberies, 43, 12045 Castelló de la Plana.  
- IVAS València: ciutat administrativa 9 d'octubre, torre 3, c/ Castán Tobeñas, 77, entresòl, 46040 València.  
2. També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina esmentada abans de ser certificada.  
  
Article 6. Termini de resolució i notificació de les sol·licituds  
1. La competència per a resoldre correspon al/a la director/a general de l'IVAS, per delegació del/ de la president/a de l'IVAS.  
2. El termini màxim per a tramitar i notificar les resolucions per a la concessió d'ajudes serà de 40 dies naturals, comptadors a partir de l'endemà de la data de finalització del termini de presentació de sol·licituds.  
  
3. Transcorregut el termini establert sense que s'haja dictat i notificat una resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
4. Quan es desestimen totalment o parcialment sol·licituds per haver-se esgotat la consignació pressupostària i, després de la finalització del termini de resolució, s'incrementaren els crèdits destinats a finançar aquestes ajudes, podrà resoldre's atenent el crèdit disponible, a la vista de la valoració efectuada inicialment.  
  
Article 7. No-subjecció a polítiques de competència  
De conformitat amb allò que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que les ajudes d'aquesta ordre de convocatòria no estan subjectes a la notificació prevista en l'article 108 del Tractat de Funcionament de la Unió Europea, atés que no reuneixen tots els requisits de l'article 107.1 del mateix tractat.  
Concretament, aquestes ajudes no suposen un avantatge econòmic per a les entitats beneficiàries, ni suposen el falsejament de la competència, ja que van dirigides al finançament d'activitats de caràcter social i de voluntariat.  
Les accions subvencionades les realitzen entitats sense ànim de lucre de l'àmbit de la discapacitat intel·lectual, inscrites en el Registre de Titulars d'Activitats, Centres i Serveis d'Acció Social de la Conselleria de Benestar Social, que no suposen l'exercici d'una activitat econòmica, entesa com l'oferta de béns i serveis destinada a la consecució d'un benefici econòmic, ni suposen un avantatge econòmic a favor d'empreses o entitats que puga falsejar la competència en els intercanvis comercials entre els estats membres.  
  
  
DISPOSICIÓ ADDICIONAL  
  
Única. Models  
S- adjunten a aquesta ordre els models següents:  
- Annex II. Sol·licitud de finançament per al desenvolupament del programa d'estades vacacionals per a persones amb discapacitat intel·lectual dirigit a entitats sense ànim de lucre.  
- Annex III. Projecte explicatiu d'estades vacacionals.  
- Annex IV. Sol·licitud de programes d'estades vacacionals.  
- Annex V. Autobaremació programa d'estades vacacionals.  
- Annex VI. Certificat de tutelat de la Generalitat Valenciana.  
- Annex VII. Certificat de desemparament en allotjament institucionalitzat.  
- Annex VIII. Certificat d'orfandat absoluta.  
- Annex IX. Memòria explicativa i justificativa de les estades vacacionals.  
- Annex X. Desglossament de despeses.  
- Annex XI. Model de domiciliació bancària.  
- Annex XII. Declaració responsable de l'entitat participant.  
  
DISPOSICIONS FINALS  
  
Primera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
Segona. Recursos contra la convocatòria  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra aquesta convocatòria, que posa fi a la via administrativa, es podrà interposar, potestativament, un recurs de reposició o bé plantejar, directament, un recurs contenciós administratiu.  
  
  
València, 24 de juliol de 2015  
  
La vicepresidenta del Consell   
i consellera d'Igualtat i Polítiques Inclusives  
MÓNICA OLTRA JARQUE  
  
  
ANNEX I  
Bases reguladores  
  
Base primera. Objecte i àmbit  
1. L'objecte d'aquesta subvenció és la concessió, pel procediment de concurrència competitiva i per a l'exercici 2015, d'ajudes econòmiques per a la realització, per entitats sense ànim de lucre inscrites en el Registre de Titulars d'Activitats, Centres i Serveis d'Acció Social de la Conselleria de Benestar Social, d'estades vacacionals dirigides a persones amb discapacitat intel·lectual o paràlisi cerebral infantil, amb edats a partir dels 8 anys.  
Els programes esmentats consistiran en l'allotjament en règim de pensió completa, amb una duració màxima per torn de deu dies i nou nits, ben realitzades, en ubicació diferent de la dels seus propis centres o recursos habituals, realitzades en el període comprés entre l'1 de gener i el 31 de desembre de 2015.  
2. L'IVAS convoca un màxim de 1.250 places d'estades vacacionals per a l'exercici 2015, amb la distribució següent:  
- Opció A: 610 places subvencionades per a persones majors de 18 anys amb discapacitat intel·lectual lleugera o moderada.  
- Opció B: 410 places subvencionades per a persones majors de 18 anys amb discapacitat intel·lectual severa o profunda o amb paràlisi cerebral infantil.  
- Opció C: 230 places per a persones amb discapacitat intel·lectual, majors de 8 anys i menors de 18 anys.  
En el cas de no cobrir la totalitat de les places en alguna o algunes de les opcions, es podran compensar aquelles places en les altres opcions, sempre que no supere l'import global màxim destinat a aquestes ajudes.  
  
Base 2. Beneficiaris  
Podran acollir-se a aquestes ajudes les entitats sense ànim de lucre inscrites en el Registre de Titulars d'Activitats, Centres i Serveis d'Acció Social, de la Conselleria de Benestar Social, dins de l'àmbit de la Comunitat Valenciana, que organitzen estades vacacionals per a persones amb discapacitat intel·lectual i/o paràlisi cerebral infantil.  
  
Base 3. Destinataris dels programes  
1. Els programes d'estades vacacionals han d'estar dirigits a persones amb discapacitat intel·lectual i/o paràlisi cerebral infantil amb els requisits següents:  
- Tindre el certificat oficial de discapacitat o certificat de minusvalidesa en vigor, junt amb el dictamen tècnic facultatiu, i la discapacitat intel·lectual o la paràlisi cerebral infantil serà la discapacitat principal.  
No obstant això, amb caràcter excepcional, hi podran concórrer aquelles persones que, encara que tinguen un altre tipus de discapacitat, siguen ateses en un centre residencial, o d'atenció diürna o centre de nit d'atenció a persones amb discapacitat intel·lectual de la Conselleria de Benestar Social.  
- Tindre 8 anys o més anys d'edat, dins del termini de sol·licitud.  
- Residir més d'un any a la Comunitat Valenciana.  
2. La concurrència de les condicions per a ser destinatari del programa haurà de ser prèvia a la data límit del termini per a la presentació de les sol·licituds i mantindre's fins al moment de concessió de l'ajuda.  
  
  
Base 4. Documentació a presentar per les entitats  
1. Junt amb el model de sol·licitud que s'inclou com a annex II, s'haurà d'adjuntar la documentació següent:  
a) Documentació relativa a la personalitat jurídica del sol·licitant:  
- Estatuts vigents de l'entitat  
- Certificat en vigor del Registre de Titulars d'Activitats, Centres i Serveis d'Acció Social de la Conselleria de Benestar Social de la Generalitat Valenciana, així com declaració responsable sobre la seua vigència.  
- Poder de representació del firmant de la sol·licitud, o acta de nomenament o apoderament.  
b) Les entitats que utilitzen personal voluntari per a les seues activitats i que adopten la forma jurídica d'associació o fundació hauran d'aportar el certificat d'inscripció en el registres d'entitats de voluntariat de la Generalitat, segons la Llei 4/2001, de 19 de juny, del Voluntariat (DOGV 4.026, de 21.06.2001).  
c) Declaració responsable de no concórrer, en l'entitat sol·licitant, les circumstàncies assenyalades en l'article 13 de la Llei 38/2003, de 17 de novembre, General de Subvencions.  
d) Declaració responsable de no haver rebut subvenció per al mateix projecte de qualsevol altra entitat pública.  
e) Acreditació d'estar al corrent de les seues obligacions tributàries i davant de la Seguretat Social. Per a això, el sol·licitant podrà autoritzar a l'òrgan instructor perquè obtinga directament l'acreditació del compliment de les obligacions tributàries i amb la Seguretat Social, a través de certificats telemàtics, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Les persones que no atorguen l'autorització esmentada hauran d'aportar la documentació acreditativa que estan al corrent de les obligacions esmentades.  
f) Projecte explicatiu de l'activitat d'acord amb l'annex III.  
g) Domiciliació bancària, d'acord amb l'annex XI.  
h) Sol·licituds omplides de les persones amb discapacitat intel·lectual o amb paràlisi cerebral infantil (annex IV) i document d'autobaremació firmat, segellat i baremat (annex V). En cas de no estar ben omplit, de no presentar-se la documentació acreditativa de la baremació o de no presentar-se el mateix document, s'entendrà la puntuació de la baremació com a zero. No serà preceptiva per l'IVAS la sol·licitud de documentació justificativa de l'annex V.  
2. Si la sol·licitud o els documents aportats no reuneixen els requisits exigits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en aquesta ordre o en les altres normes aplicables, la persona interessada serà requerida perquè, en un termini de deu dies, esmene les faltes o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia, que haurà de ser dictada en els termes que preveu l'article 42 de la llei esmentada.  
3. Els requeriments a què es fa referència en aquest article, així com qualsevol altre que hi poguera fer l'IVAS, podran efectuar-se per fax o per correu electrònic al número de fax o a l'adreça indicada per l'entitat en el seu imprés de sol·licitud, sempre que en quede constància de la recepció per aquella.  
A més, les entitats hauran de presentar, via correu electrònic, segons model facilitat per l'IVAS en la seua pàgina web amb aquest fi, la relació dels participants on conste, l'entitat en què sol·liciten l'ajuda, cognoms i nom de l'usuari, sexe, DNI, nom i cognoms del pare, tutor, domicili, localitat, codi postal, telèfon, data de naixement, centre a què acudeixen els usuaris, tipus de discapacitat, torn en què se sol·licita/farà l'estada vacacional, recurs a què assistiran, si és tutelat, desemparat o orfe absolut, i puntuació en l'autobaremació.  
  
  
Base 5. Exclusions i incompatibilitats  
No podran accedir a la condició de beneficiaris:  
a) Les entitats en les quals concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no estiguen al corrent de pagament d'obligacions per reintegrament de subvencions que, si és el cas, se'ls haguera exigit.  
b) Aquelles entitats que hagueren rebut subvenció per al mateix projecte per qualsevol altra entitat pública.  
c) Aquelles entitats que programen la realització de les estades vacacionals en el seu recurs habitual o seu.  
d) Les ajudes objecte d'aquesta convocatòria són incompatibles amb la realització de qualsevol altra activitat que supose una concurrència amb l'objecte i la dedicació de l'activitat o que impedisca el compliment de les obligacions derivades del normal desenvolupament d'aquesta. La infracció d'aquesta regla deixarà sense efecte l'ajuda adjudicada, amb audiència prèvia a l'entitat interessada.  
  
Base 6. Obligacions dels beneficiaris  
Sense perjuí de les obligacions establertes en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, per a ser perceptor de la subvenció, les entitats beneficiàries estan obligades de manera específica a:  
a) Ingressar l'import total de les percepcions que genere el programa d'estades vacacionals finançat, tant en concepte d'ajuda, com d'aportació dels usuaris o participants, en compte bancari.  
b) Realitzar l'activitat subvencionada en la forma, les condicions i el termini establerts en el projecte explicatiu presentat i subvencionat.  
  
c) Realitzar l'activitat subvencionada en recurs vacacional diferent del centre o recurs habitual, en la forma, les condicions i el termini establerts en el projecte explicatiu presentat i subvencionat.  
d) Actualitzar qualsevol documentació presentada que haguera patit alguna modificació.  
e) Tindre subscrites i vigents, fins a la finalització del període de l'activitat vacacional de les ajudes, les pòlisses d'assegurança d'accidents i de responsabilitat civil a favor de les persones que participen en el programa subvencionat (voluntaris i usuaris), que cobrisquen, si és el cas, els sinistres que pogueren patir i els que es produïsquen a tercers en l'exercici de les activitats encomanades, amb una cobertura mínima de sis-cents mil euros (600.000,00 ?) per sinistre en l'assegurança de responsabilitat civil i de díhuit mil euros (18.000,00 ?) en l'assegurança d'accidents.  
f) Complir les obligacions formals de documentació exigides en aquesta ordre.  
g) Respondre de la veracitat dels documents aportats i, en general, de la informació facilitada.  
h) Presentar una memòria justificativa d'acord amb l'annex IX.  
i) Complir les obligacions de la Llei 4/2001, del Voluntariat, i el Decret 40/2009, de 13 de març, del Consell, pel qual s'aprova el reglament que desplega la llei anterior.  
j) De conformitat amb el que preveu l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, si el beneficiari rebera una ajuda per import superior a 10.000 euros, hi haurà de fer l'adequada publicitat, indicant-hi almenys l'entitat pública concedent, l'import rebut i el programa, l'activitat, la inversió o l'actuació subvencionats. La difusió d'aquesta informació es farà, preferentment, a través de les corresponents pàgines web. En el cas que no disposen de pàgina web on fer-ne la publicitat, podran complir aquesta obligació a través del portal que pose a la seua disposició la Generalitat.  
  
k) Quan les entitats subvencionades facen publicitat, a través de qualsevol mitjà de comunicació, fullet, o un altre mitjà de difusió, dels programes que han sigut objecte d'ajuda, totalment o parcialment, per mitjà de les ajudes a què es refereix aquesta ordre, faran constar que es tracta d'un programa finançat per l'IVAS, i incorporaran, si és el cas, l'emblema oficial de l'IVAS, al qual li faran arribar un exemplar de dita publicitat.  
  
Base 7. Despeses subvencionables   
1. Són despeses subvencionables les de personal i generals per a la realització del programa d'estades vacacionals, que hauran d'acreditar-se en els termes que preveu l'article 30.4 de la Llei 38/2003, de 17 de novembre, General de Subvencions.  
2. Es consideren despeses de personal les nòmines i les assegurances socials.  
L'IVAS no assumirà, en cap cas, obligacions derivades de les relacions laborals, professionals o de col·laboració voluntària que mantinguen les entitats que perceben les ajudes arreplegades en aquesta ordre, que aniran a càrrec exclusivament seu.  
L'IVAS contribuirà a les despeses de personal de cada estada vacacional a raó de 23 ?/plaça per estada vacacional de 10 dies, en concepte de coordinador o personal tècnic contractat; i s'abonarà la part proporcional de la despesa, en cas d'estada vacacional inferior a 10 dies. Aquesta quantitat serà l'import mínim a justificar en concepte de despeses de personal per cada entitat.  
3. Es consideren despeses generals: la compensació econòmica al voluntari per despeses ocasionades en l'exercici de l'activitat (màxim 20 euros/dia per persona voluntària), la contractació d'instal·lacions, alimentació, transport, material fungible, activitats d'oci, assegurances contractades per a l'exercici de l'activitat, telefònics i de correu (màxim 60 euros per torn), i despeses de formació del voluntariat.  
  
4. La duració de l'activitat serà d'un màxim de deu dies (nou nits). En cas de sol·licitar un període inferior, l'IVAS aplicarà el càlcul proporcional corresponent.  
La quantia màxima que l'IVAS subvencionarà a cada entitat es correspondrà amb el següent:  
1. Per cada usuari de l'opció A, detallada en l'apartat 2 de l'article 1 d'aquesta ordre, dos-cents huitanta euros (280 ?/plaça).  
2. Per a cada usuari de les opcions B i C, serà de quatre-cents trenta-cinc euros (435 ?/plaça).  
Aquestes quanties previstes per plaça seran addicionals als conceptes previstos per a subvencionar despeses generals i de personal descrits en els apartats anteriors.  
No obstant això, la quota mínima de participació que rebran les entitats sol·licitants dels pares o representants legals dels participants en les seues estades vacacionals no podrà ser inferior a trenta euros (30 ?) i la quota màxima de participació que rebran les entitats sol·licitants dels pares o representants legals dels participants en les seues estades vacacionals no podrà superar els tres-cents euros (300 ?).  
  
La contribució econòmica de l'IVAS a la promoció del programa d'estades vacacionals que organitzen les entitats, queda condicionada a la realització de l'activitat per al nombre de places previstes inicialment. Per al cas que finalment fóra menor el nombre de participants, la contribució de l'IVAS seria proporcional a aquest nombre.  
En el cas que l'import de les despeses del programa d'estades vacacionals excedisca la quantia aportada per l'IVAS, més l'aportació dels pares i/o representants dels participants, serà l'entitat organitzadora la que assumirà a càrrec seu el dit excés.  
  
Base 8. Avaluació de sol·licituds  
1. Les ajudes es concediran sota el règim de concurrència competitiva, per mitjà d'una comparació de les sol·licituds presentades en la qual s'aplicaran els criteris de valoració fixats en el document d'autobaremació que s'inclou en l'annex IV, i s'establirà una prelació segons la puntuació obtinguda, respectant els límits pressupostaris. En el cas que hi haja diversos usuaris amb una mateixa puntuació i que aquesta coincidisca amb la nota de tall, es procedirà a un sorteig públic en què podran estar presents les entitats sol·licitants de l'ajuda.  
  
2. Es constituirà una comissió d'avaluació que s'encarregarà de verificar la documentació presentada i la baremació d'aquesta documentació.  
La dita comissió estarà presidida pel/ per la subdirector/a de l'IVAS i formada, a més, per:  
a) El /La cap del Servei de Dependència i Comandes de l'IVAS.  
b) El /La director/a d'Integració Social i Laboral de l'IVAS.  
c) Un/a tècnic/a sociosanitari/ària de l'IVAS, designat pel/per la directora/a general de l'IVAS.  
d) Un /a tècnic/a sociosanitari/ària de l'IVAS, designat pel/per la directora/a general de l'IVAS.  
3. A la vista dels expedients, la Comissió d'Avaluació de les sol·licituds formularà una proposta de resolució, degudament motivada, la qual serà elevada al/la director/a general de l'IVAS.  
  
Base 9. Resolució  
1. La competència per a resoldre correspon al/la directora/a general de l'IVAS, per delegació del/ de la president/a de l'IVAS.  
2. El termini màxim per a tramitar i notificar les resolucions per a la concessió d'ajudes serà de 40 dies naturals, comptats a partir de l'endemà de la data de finalització del termini de presentació de sol·licituds.  
  
3. Transcorregut el termini establert sense que s'hi haja dictat i notificat la resolució expressa, haurà d'entendre's desestimada la sol·licitud, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
4. Quan es desestimen, totalment o parcialment, sol·licituds per haver-se esgotat la consignació pressupostària i, després de la finalització del termini de resolució, s'incrementaren els crèdits destinats a finançar aquestes ajudes, podrà resoldre's atenent el crèdit disponible, a la vista de la valoració efectuada inicialment.  
5. Així mateix, si algun dels beneficiaris renunciara a l'ajuda, l'IVAS acordarà, sense necessitat d'una nova convocatòria, la concessió d'ajudes al sol·licitant o sol·licitants següents a aquell, per l'ordre de la seua puntuació, sempre que amb la renúncia per part d'algun dels beneficiaris s'haja alliberat crèdit suficient per a atendre, almenys, una de les sol·licituds denegades.  
  
Base 10. Justificació de la subvenció  
1. Per a la justificació de les estades vacacionals objecte d'aquesta ordre, es farà una memòria explicativa i justificativa d'acord amb el model de l'annex IX.  
La dita memòria haurà de presentar-se, preferentment, davant de les oficines de l'IVAS de la ciutat administrativa 9 d'octubre, torre 3, c/ Castán Tobeñas, 77, entresòl, 46858 València.  
2. Junt amb la memòria a què es refereix l'apartat anterior, hauran de presentar-se els documents originals acreditatius de la despesa corresponent a les despeses del personal que participa en la realització del programa, per mitjà dels justificants del pagament de nòmines i de les quotes relatives a les cotitzacions socials dels treballadors en matèria de seguretat social.  
3. Quan hi haja persones voluntàries que col·laboren en els programes, haurà de presentar-se declaració responsable de l'entitat participant en els termes que preveuen l'article 2 de la Llei 4/2001 i l'article 6 del Decret 40/2009, acompanyada de la relació de voluntaris que participen en el projecte, firmat pel responsable de l'entitat, i els documents justificatius de la compensació econòmica per les despeses ocasionades en l'exercici de l'activitat, en els quals conste el nom de l'entitat, i el nom, cognoms i DNI de la persona col·laboradora. La dita compensació econòmica haurà de fer-se a través de compte bancari, independentment de quin siga l'import. Així mateix, si haguera professionals col·laborant en els programes en virtut de contractes de prestació de serveis, hauran d'aportar-se les corresponents factures originals, emeses pels professionals esmentats, així com la documentació acreditativa que aquestos compleixen els requisits exigits per la legislació tributària vigent.  
  
4. Les factures presentades per a la justificació del programa d'estades vacacionals hauran de complir el que disposa el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació i la resta de normativa vigent.  
  
5. Els pagaments s'acreditaran per mitjà d'originals de les pertinents factures o document de compensació, i només s'admetran si estan fets a través d'una entitat financera, i la seua justificació es farà amb la presentació del moviment bancari que acredite l'eixida efectiva dels fons o el rebut del pagament de la factura, firmat i segellat per l'empresa subministradora.  
Als efectes de justificació, es considerarà que la despesa subvencionada s'ha fet sempre que haja sigut totalment pagat amb anterioritat a la finalització del període de justificació.  
S'exceptuen de les obligacions d'aportar la transferència o càrrec bancari, aquelles factures o càrrecs equivalents que no arriben a l'import de 100 euros.   
L'obligació d'expedir factures únicament podrà ser suplida per mitjà de l'expedició de tiquet, sempre que el seu import no excedisca 20 euros/plaça, per 10 dies d'estada vacacional, o la part proporcional, si de cas hi manca.  
La no-presentació o la insuficiència de la corresponent justificació podrà donar lloc a la no-consideració de la despesa com a subvencionable i a una minoració o revocació de l'ajuda concedida, sense perjuí de la facultat de l'IVAS de demanar, a càrrec del beneficiari, tots els informes que siguen necessaris del programa subvencionat i recalcular d'acord amb aquest la subvenció concedida.  
6. La data dels justificants de despesa i de pagament haurà d'estar compresa entre 30 dies abans de l'inici de l'estada vacacional i la data límit de justificació indicada en l'apartat següent, exceptuant-ne les despeses de reserva d'instal·lacions i les despeses derivades dels cursos de formació del voluntariat, el pagament de les quals haurà d'estar comprés entre l'1 de gener d'enguany i la data màxima de justificació indicada en el punt següent.  
7. La data màxima de justificació serà el 31 de gener de 2016.  
8. L'ordenació del pagament de les subvencions que es regulen en aquesta ordre es farà, amb caràcter general, d'acord amb el que estableix el paràgraf segon de l'article 34.1.c, de la Llei 8/2014, de 26 de desembre, de Pressupostos de la Generalitat per a l'exercici 2015, en els termes següents:  
a) S'alliberarà, immediatament, una vegada concedida, fins al 60 per cent del seu import.  
b) El 40 per cent restant s'alliberarà després de l'aportació i la comprovació de la documentació justificativa de l'efectiva i correcta aplicació de l'import inicialment anticipat.  
Als efectes de percebre els pagaments anticipats, les entitats beneficiàries estaran exemptes de la presentació de garanties, en els termes continguts en la normativa pressupostària vigent.   
Els percentatges, dins dels límits a què es refereixen els apartats a i b precedents podran ser fraccionats, en cas que calga, en un nombre més gran de pagaments anticipats, fins a preveure el límit de percentatge màxim assenyalat, i es mantindran la resta de condicions per al seguiment i el control dels objectius de la subvenció.  
En tot cas, les entitats que resulten beneficiàries de les transferències corrents arreplegades en els apartats anteriors, el 31 de gener de 2016, com a data màxima, hauran de justificar la totalitat de la despesa anual objecte de la subvenció, moment a partir del qual se'n procedirà a la liquidació, de la qual podrà derivar-se una regularització, que implicarà l'exigència de reintegrament dels imports indegudament percebuts, cas que la justificació fóra insuficient.  
9. Per a la comprovació del compliment de l'objecte de la subvenció, es constituirà una comissió d'avaluació que s'encarregarà de verificar la documentació presentada.  
La dita comissió estarà presidida pel subdirector de l'IVAS i formada, a més, per:  
a) El/la cap del Servei de Dependència i Comandes de l'IVAS.  
b) Un/a tècnic/a de l'Àrea Economicofinancera de l'IVAS.  
c) Un/a tècnic/a jurídic de l'IVAS, designat pel/per la directora/a general de l'IVAS.  
d) 2 tècnics sociosanitaris de l'IVAS, designats pel/per la directora/a general de l'IVAS.  
A la vista dels expedients, la comissió d'avaluació podrà formular una proposta de resolució de minoració o pagament de l'ajuda, degudament motivada, la qual s'elevarà al/la director/a general de l'IVAS.  
Base 11. Reintegrament o minoració de la subvenció  
1. El/la directora/a general de l'IVAS, per delegació de la persona titular de la Presidència de l'IVAS, podrà resoldre deixant sense efecte o, si és el cas, minorant l'import de la quantitat concedida, quan concórreguen les causes previstes en els articles 36 i 37 de la Llei 38/2003, de 17 de novembre, General de Subvencions.  
2. La tramitació del procediment garantirà l'audiència a l'interessat.  
  
3. El termini màxim per a resoldre i notificar la resolució procedent serà de dotze mesos, a comptar des de l'inici de l'expedient de desistiment sense efectes o de minoració.  
4. La resolució d'aquest procediment posarà fi a la via administrativa.  
D'acord amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, contra la dictada pel director general de l'IVAS, que posa fi a la via administrativa, es podrà interposar, potestativament, un recurs de reposició, o bé plantejar, directament, un recurs contenciós administratiu.  
  
Base 12. Causes de reintegrament  
1. Serà procedent la devolució íntegra de les quantitats percebudes en els supòsits arreplegats en l'article 37 de la Llei General de Subvencions.  
2. Així mateix, serà procedent el reintegrament quan les ajudes siguen destinades a la realització de programes que, manifestament, suposen un greuge o menyspreu a les senyes d'identitat del poble valencià, en els termes que dispose la legislació vigent.  
  
Base 13. Pla de control  
Per al control de realització de l'activitat subvencionada, les entitats beneficiàries hauran d'omplir un qüestionari de qualitat dels programes facilitat per l'IVAS i referit al 10 % dels seus usuaris.